Kiikan urheilukentän läheisyydestä löytyvät pururata, frisbeegolfrata sekä Kiikan koulun ulkoilualue, joka on kaikkien käytettävissä koulupäivien ulkopuolella.
Alueelta löytyy myös OTTO kuntoportaat.
Urheilukentällä pystyt harjoittelemaan yleisurheilua monipuolisesti. Kentältä löytyvät 300m pitkä juoksurata sekä suorituspaikat niin pituushypylle, kuulantyönnölle, keihäänheitolle kuin korkeushypyllekin. Suoritusvälineet ovat lukkojen takana. Niiden lainasta voi kuitenkin sopia Kiikan Riennon kanssa, jos omia ei ole. Korkeushyppypatjat ja -telineetkin saa sovitusti käyttöönsä.
Kentältä löytyvät myös jalkapallomaalit. Urheilukenttä on kaikkien käytössä. Jos tahdot varata esimerkiksi viikoittaisen höntsäjalkapallovuoron, olethan yhteydessä kaupungin liikuntatoimeen.
Talvisin alueella on hyvät hiihtoladut, jäädytetty kaukalo sekä pulkkamäki.
Kiikan Riento järjestää urheilukentällä maastojuoksu-, yleisurheilu- ja hiihtokisoja sekä vastaa alueen hoidosta.
Kiikan urheilukenttä löytyy osoitteesta Vehkatie 3, 38300 Sastamala.